અમદાવાદ– શેરબજારમાં શરૂની મજબૂતી પછી નરમાઈ આગળ વધી હતી. બેંક શેરોની રાહબરી હેઠળ જોરદાર વેચવાલી ફરી વળી હતી. એશિયાઈ અને યુરોપિયન સ્ટોક માર્કેટના પોઝિટિવ ફેકટર પાછળ સવારે શેરોમાં નવી લેવાલી આવી હતી, પણ આરબીઆઈ દ્વારા બેંકોમાં વધતી જતી એનપીએ મામલે કડક વલણ અપનાવ્યું છે, જે સમાચાર પછી બેંક શેરોમાં ભારે વેચવાલી ફરી વળી હતી. સેન્સેક્સ અને નિફટી પ્લસમાંથી માઈનસમાં જતા રહ્યા હતા. ટ્રેડિંગ સેશનને અંતે બીએસઈ સેન્સેક્સ 144.52(0.42 ટકા) ઘટી 34,155.95 બંધ રહ્યો હતો. તેમજ નિફટી ઈન્ડેક્સ 38.85(0.37 ટકા) ઘટી 10,500.90 બંધ થયો હતો. મંગળવારે શિવરાત્રિની રજા હતી, જે પછી આજે સવારે માર્કેટ પોઝિટિન નોટમાં ખુલ્યું હતું. રીલાયન્સ ઈન્ડસ્ટ્રીઝ, કૉલ ઈન્ડિયા, ભારતી એરટેલ અને ટાટા મોટરમાં નવી લેવાલીથી મજબૂતી આગળ વધી હતી. પંજાબ નેશનલ બેંકમાં બોગસ લેવડદેવડ બહાર આવી હોવાના સમાચાર હતા. અને બેંકોમાં વધતી જતી એનપીએનો મુદ્દો ચિંતાજનક છે. જેથી પીએસયુ અને ખાનગી બેંકોમાં ભારે વેચવાલી ફરી વળી હતી. અને બજાર ઝડપથી ઘટ્યું હતું. એફઆઈઆઈની નેટ વેચવાલી રહી હોવાના સમાચાર હતા. આથી તેજીવાળા ખેલાડીઓએ પણ વેચવાલી કાઢીને ઉભા લેણ સરખા કર્યા હતા.